《龙鹤祷雨》
宋代·冯时行

地灵丘壑邃，危路入紫烟。
藤萝閟尺水，中有龙潜渊。
青曦弄骄晖，绍兴丙辰年。
嗷嗷周余民，生理谅难全。
令尹谢不敏，来上天公笺。
一念如丝芒，已斡造化权。
夜半雷绕山，雨出山之巅。
凌晨眺四郊，草木亦欣然。
民载神之休，次谓令尹贤。
贤则吾岂敢，庶逭失职愆。
甲兵久不洗，风霾涨尘寰。
兹事非神助，谁其荡腥膻。
物极理必反，否泰如循环。
刘龙傥有意，速起飞九天。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。